รัฐบาลไทย-ข่าวทำเนียบรัฐบาล-รัฐมนตรีเกษตรฯ เอาจริง ฝังทำลายหมูเถื่อนกว่า 7 แสน กก. มูลค่า 123 ล้านบาท มากสุดเป็นประวัติการณ์
วันพฤหัสบดีที่ 12 มกราคม 2566
รัฐมนตรีเกษตรฯ เอาจริง ฝังทําลายหมูเถื่อนกว่า 7 แสน กก. มูลค่า 123 ล้านบาท มากสุดเป็นประวัติการณ์
รัฐมนตรีเกษตรฯ เอาจริง ฝังทําลายหมูเถื่อนกว่า 7 แสน กก. มูลค่า 123 ล้านบาท มากสุดเป็นประวัติการณ์
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานในพิธีฝังทําลายชิ้นส่วนเครื่องในและเนื้อสุกรของกลางลักลอบนําเข้าผิดกฎหมาย โดยมีนายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายสมเกียรติ กอไพศาล ประธานคณะทํางานรัฐมนตรีว่าการกระทรวงเกษตรและสหกรณ์ นายประยูร อินสกุล ปลัดกระทรวงเกษตรและสหกรณ์ น.สพ.สมชวน รัตนมังคลานนท์ อธิบดีกรมปศุสัตว์ และผู้บริหารหน่วยงานในสังกัดกระทรวงเกษตรและสหกรณ์ เข้าร่วม ณ ศูนย์วิจัยและพัฒนาอาหารสัตว์เพชรบุรี อําเภอชะอํา จังหวัดเพชรบุรี ซึ่งกระทรวงเกษตรฯ โดยกรมปศุสัตว์ และหน่วยงานที่เกี่ยวข้องได้ร่วมกันปฏิบัติงานบังคับใช้กฎหมาย ในกรณีของการตรวจสอบและดําเนินคดีกับผู้ลักลอบนําเข้าชิ้นส่วนเครื่องในและเนื้อสุกรอย่างเคร่งครัดเสมอมา การปราบปรามการลักลอบนําเข้าชิ้นส่วนเครื่องในและเนื้อสุกรอย่างผิดกฎหมาย เป็นการปกป้องเกษตรกรผู้เลี้ยงสุกรโดยเฉพาะรายย่อย และเป็นการคุ้มครองผู้บริโภค เนื่องจากชิ้นส่วนเครื่องในและเนื้อสุกรที่ลักลอบนําเข้าโดยไม่ผ่านการตรวจสอบอาจมีเชื้อโรคระบาดต่อสัตว์และไม่ปลอดภัยต่อผู้บริโภค รวมถึงทําลายกลไกราคาสุกรภายในประเทศ สร้างความเสียหายต่อระบบการเลี้ยงสุกรของประเทศไทยอย่างมหาศาล
สําหรับการฝังทําลายชิ้นส่วนเครื่องในและเนื้อสุกรของกลางในวันนี้ มีจํานวนมากถึง 723,786 กิโลกรัม คิดเป็นมูลค่า 123 ล้านบาท ซึ่งจําเป็นต้องใช้รถบรรทุกสิบล้อพ่วง จํานวน 35 เที่ยว รถบรรทุกสิบล้อ จํานวน 3 เที่ยว รถบรรทุกตู้คอนเทนเนอร์ จํานวน 1 เที่ยว ถือเป็นจํานวนมากที่สุดในประวัติศาสตร์ที่เคยดําเนินการมา จึงขอให้พี่น้องเกษตรกรและผู้บริโภคมั่นใจว่ากระทรวงเกษตรและสหกรณ์ได้ปกป้องอาชีพของเกษตรกรและได้คุ้มครองสุขภาพของผู้บริโภคอย่างเต็มที่ และยังคงดําเนินการอย่างเข้มข้นต่อไป
ในปี 2565 ที่ผ่านมา กรมปศุสัตว์ได้สนธิกําลังกับเจ้าหน้าที่ตํารวจ ทหาร และกรมศุลกากร ดําเนินการบังคับใช้กฎหมายกรณีการลักลอบนําเข้าชิ้นส่วนเครื่องในและเนื้อสุกรจํานวนทั้งสิ้น 42 คดี ปริมาณน้ําหนักรวม 1,089,514 กิโลกรัม คิดเป็นมูลค่ากว่า 219ล้านบาท ซึ่งการดําเนินการกับซากสุกรของกลาง แบ่งเป็น 3 ส่วน ดังนี้ ส่วนที่หนึ่งทําลายไปแล้ว จํานวน 179,612 กิโลกรัม คิดเป็นมูลค่า 71 ล้านบาท ส่วนที่สองอยู่ในระหว่างดําเนินคดี จํานวน 186,116 กิโลกรัม คิดเป็นมูลค่า 25 ล้านบาท เมื่อคดีสิ้นสุดจะได้ดําเนินการทําลายต่อไป และส่วนที่สามรวบรวมเพื่อทําลายในวันนี้ จํานวน 723,786 กิโลกรัม คิดเป็นมูลค่า 123 ล้านบาท ชิ้นส่วนเครื่องในและเนื้อสุกรของกลาง ส่วนใหญ่มีแหล่งผลิตมาจากต่างประเทศ เช่น บราซิล เยอรมนี และอิตาลี เป็นต้น
ทั้งนี้ วิธีการฝังทําลายชิ้นส่วนเครื่องในและเนื้อสุกรของกลางเป็นไปตามมาตรฐานขององค์การสุขภาพสัตว์โลก (World Organization for Animal Health หรือ WOAH) ซึ่งเป็นวิธีที่เหมาะสมในการทําลายซากและของเสียจากสัตว์ปริมาณมากที่สามารถทําได้ง่าย ประหยัดค่าใช้จ่าย มีประสิทธิภาพในการป้องกันการแพร่กระจายของเชื้อโรค และไม่กระทบต่อสิ่งแวดล้อม
"ขอขอบคุณทุกหน่วยงาน ที่ร่วมกันดําเนินการจนประสบความสําเร็จ และได้ดําเนินการมาอย่างต่อเนื่อง ซึ่งถือเป็นหนึ่งในยุทธศาสตร์ของกระทรวงเกษตรฯ ที่ต้องการให้มีการบูรณาการทุกภาคส่วน เพื่อเพิ่มประสิทธิภาพการบริหารงานและรักษาผลประโยชน์ของประเทศ สําหรับการเผาทําลายในวันนี้ จะเห็นว่ามีมูลค่ามหาศาล แต่ความจริงแล้วมีความเสียหายมากกว่า เพราะหากมีการปล่อยให้มีการลักลอบนําเข้าจะกระทบกับเกษตรกรผู้เลี้ยงสุกรแล้ว ยังเสี่ยงที่จะมีเชื้อโรคปนเปื้อนมา ซึ่งจะทําลายคุณภาพชีวิตของประชาชน จนไม่สามารถประเมินคุณค่าได้ อย่างไรก็ตาม นโยบายที่สําคัญของกระทรวงเกษตรฯ จึงต้องให้กรมปศุสัตว์ดําเนินการอย่างต่อเนื่อง โดยให้อํานวยความสะดวกแก่ผู้ประกอบการที่ดําเนินการอย่างถูกต้องตามกฎหมาย แต่ถ้านําเข้าแบบผิดกฎหมาย จะจับกุมทั้งหมด โดยจะดําเนินการอย่างถึงที่สุด และดําเนินการอย่างเด็ดขาด" ดร.เฉลิมชัย กล่าว